 NA PETER MBURU KAUNTI 10 zina asilimia 37 ya watu maskini zaidi nchini Kenya, huku Nairobi na Nakuru zikiwa miongoni mwa zile zilizo na idadi kubwa ya watu maskini, na zile ambazo idadi yao imeongezeka zaidi. Nakuru ilikuwa na watu 893,000 (asilimia 39.4 ya wakazi wake mwaka wa 2021) wanaoishi katika umaskini. Hii ilikuwa idadi kubwa zaidi ya watu maskini katika kaunti moja mwaka huo, baada ya idadi ya watu wanaoishi katika ‘Umaskini Mkubwa’ katika kaunti hiyo ikiongezeka kwa asilimia 44.7 kutoka 617,000 mwaka wa 2019. Hii inamaanisha kuwa mnamo 2021, katika kila kundi la wakazi watano wa Nakuru, wawili waliishi katika umaskini. Mwezi huu wa Juni, Shirika la Kitaifa la Takwimu Kenya (KNBS) lilitoa ripoti tatu za umaskini zilizonasa data kuhusu hali ya umaskini katika kaunti zote 47 kati ya 2019 na 2021. Linataja wanaoishi katika umaskini mkubwa kama watu ambao matumizi yao ya bidhaa kama chakula na bidhaa za msingi zizokuwa za chakula kama makao, mavazi na maslahi ya kibinafsi, ni chini ya Sh3,947 kwa mwezi miongoni mwa wakazi wa maeneo ya mashambani na Sh7,193 kwa wakazi wa mijini. Bungoma ambayo ina watu 775,000 (asilimia 43.9 ya wakazi wa kaunti) wanaoishi katika umaskini mkubwa mwaka wa 2021, ilikuwa kaunti ya pili baada ya idadi ya watu wanaoishi katika umaskini mkubwa katika kaunti hiyo kuongezeka kwa asilimia 33.6. Kaunti ya Nairobi ni ya tatu ikiwa na watu 759,000 (asilimia 16.5 ya wakazi wake milioni 4.6 katika mwaka wa 2021) waliokuwa katika umaskini mkubwa. Ingawa Nairobi ni ya tatu miongoni mwa zile zilizo na watu masikini na asilimia 16.5 yao wakiorodheshwa kama wanaoishi katika umaskini, ilikuwa na ongezeko kubwa la asilimia 72.5 ya wakazi maskini ikilinganishwa na watu 440,000 mwaka wa 2019,uchanganuzi wa KNBS unaonyesha. Hali hii inahusishwa na janga la Covid-19 ambalo lilitokea mwanzoni mwa 2020 na kusababisha umaskini kuongezeka kwa asilimia 162.7 kutoka watu 440,000 hadi 1,156,000( 2020) kabla ya kushuka mwaka wa 2021. “Kaunti za Nakuru, Bungoma, Kakamega, Nairobi , Turkana na Kilifi zina idadi kubwa ya watu maskini, ambao ni asilimia 24.2 ya watu wote masikini nchini,” inasema ripoti ya Hali ya Umaskini Kenya 2021. Kakamega ikiwa na watu 753,000 ( au asilimia 39.6) ya wakazi wanaoishi katika umaskini mkubwa ilikuwa ya nne ikifuatiwa na Kilifi katika nafasi ya tano ambayo wakazi 746,000 (asilimia 49.2 ) walikuwa katika umaskini mkubwa mwaka wa 2021. Kaunti nyingine katika orodha hiyo ni Mandera (asilimia 71.9) Garissa (asilimia 68.3), Tana River ( 67.8), Wajir (asilimia 66.3), Samburu (asilimia 66.2), Marsabit (asilimia 65.9), na Pokot Magharibi (asilimia 61.4 ),” inasema ripoti ya hali ya umaskini Kenya ya mwaka wa 2021. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  